AMICS ENEMICS 16
Lo concèrt
Lo Domenge COMMET, junh 2026

	Lo Mariús e lo Joan que sòrten de la sala d’espectacle on lo public, ahuecat, torna aperar lo cantaire de la serada.
	Joan : Alavetz, Mariús, que t’a plasut aqueth concèrt ?
	Mariús, un chic desabusat : Quiò, agradiu, plasent, shens tròp. 
	Joan : Totun, qu’es hòrt dinamic aqueth grop, e tanben lo cantaire.
	Mariús : Solide, que sauta de pertot, aqueth. Que n’i avè un a l’escòla, a l’epòca un chic atau, dab lo peu ras, tostemps a bolegar. Que’t soviens ?
	Joan : Non, ne vèi pas !
	Mariús : Mès si, lo qu’aperavam… Com dejà ? Ah, quiò, Sauta-cleda !
	Joan : Ah, quiò, aqueth ! 
	Mariús, qui se’n arrid : Quiò, aqueth, lo Sauta-cleda !
	Joan, seriós : I a pas nada semblança dab lo Sauta-cleda, Mariús. Ne dits pas sonque parlapiòlas* ! Aqueth cantaire qu’es joen, qu’a lo nhac de la navèra generacion, solide. E pui, enfin un grop gascon de joens !
	Mariús, nhargaire* : E com tots los joens de uei que’s senten possar las alas gasconas de la libertat. Que'ns desbaratan*, nosauts los ancians, dab l'arrogància e la fragilitat de la lor innocéncia.
	Joan : Quau poesia, Mariús ! N’am pas vist lo medís concèrt, e’m pensi. E çò que t’an hèit aquiths joens ? Qu’es lo vielhèr qui t’arroganha, o qué ?
	Mariús : Qu’èi enqüèra lo pè valent e lo cap vitèc, praube Joan !
	Joan : E la lenga maishanta, sustot !
	Mariús : Tè, e bè justament, parlam-ne de la lenga.
	Joan, maucontènt : Mès totun Mariús, lo cantaire que parlèva lo gascon, clar cèrtas, mès plan articulat, de bon compréner, totun !
	Mariús : Solide, lo gascon après a l’escòla, shens nat naturau, shens la sensibilitat tradicionau de la lenga nòsta !
	Joan : N’as pas vergonha de parlar atau, de pensar atau ? Qu’ès un triste sire, mèi que mèi !
	Mariús : Que vòs que’t disi ! Que cantan quate o cinc frasas en gascon de cap a un micrò e que’s creden vertadèrs gascons ! Gascons de la vila que son, solide, mes pas de la tèrra nòsta.
	Joan, desolat : Mès qu’ès a chabraquejar* praubòt ! 
	Mariús, ahuecat : Entà estar vertadèr gascon, que cau plegar l’esquia, plantar pregond los pès hens la tèrra nòsta ! Que cau estar paisan entà conéisher lo shuc de la cultura nòsta !
	Joan : Dià, qu’a perdut lo cap ! Ajuda, ajuda ! Qu’i a ací un integrista gascon ! Ajuda, ajuda !
	Mariús : Que’t fotes de jo ?
	Joan : Pr’un còp !
	Mariús : M’as comprés !!!
	Joan : Non !!! Çò que t’a hèit aqueth grop ? Qu’es pr’amor que jògan ròck gascon que dits colhonadas pateticas* ? Entà non pas díser mèi !
	Mariús : Que hèn brut ! Sonque brut !
	Joan : E lavetz, lo bruit ne pòt pas estar gascon ?
	Mariús : Non ! Com lo brut d’aquesta bateria qui n’es pas gascona ! … E aquesta guitara electrica ! Tota electrica ! Sonque electrica ! Qu’es gascon aquò ?
	Joan : Ah tè, ne t’agrada pas la guitara electrica ?
	Mariús, desdenhós : Non, qu’es americana ! Adishatz ! Bona nueit !


	E cric e crac la bregada qu’es acabada !
	E crac e cric lo pleitei qu’es de uei !






Parlapiòlas : expression entà díser - Tu dis n’importe quoi !
Piòla : hache
Nhargaire : ironique
Desbaratar : bousculer
Chabraquejar : déraisonner, divaguer

